CELEX: 32010R0376
Language: fi
Date: 2010-05-04 00:00:00
Title: Komission asetus (EU) N:o 376/2010, annettu 3 päivänä toukokuuta 2010 , tiettyjen elintarvikkeisiin liittyvien ja sairauden riskin vähenemiseen ja lasten kehitykseen ja terveyteen viittaavien terveysväitteiden hyväksymisestä ja hyväksymisen epäämisestä annetun asetuksen (EY) N:o 983/2009 muuttamisesta (ETA:n kannalta merkityksellinen teksti)

4.5.2010   
            
            
               FI
            
            
               Euroopan unionin virallinen lehti
            
            
               L 111/3
            
         KOMISSION ASETUS (EU) N:o 376/2010,
   annettu 3 päivänä toukokuuta 2010,
   tiettyjen elintarvikkeisiin liittyvien ja sairauden riskin vähenemiseen ja lasten kehitykseen ja terveyteen viittaavien terveysväitteiden hyväksymisestä ja hyväksymisen epäämisestä annetun asetuksen (EY) N:o 983/2009 muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikkeita koskevista ravitsemus- ja terveysväitteistä 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1924/2006 (1) ja erityisesti sen 17 artiklan 3 kohdan,
   on kuullut Euroopan elintarviketurvallisuusviranomaista,
   sekä katsoo seuraavaa:
   
               (1)
            
            
               Asetuksen (EY) N:o 1924/2006 16 artiklan 4 kohdan mukaisesti Euroopan elintarviketurvallisuusviranomaisen, jäljempänä ’elintarviketurvallisuusviranomainen’, antaman lausunnon, jossa puolletaan terveysväitteen hyväksymistä, on sisällettävä tietyt yksityiskohtaiset tiedot. Kyseiset tiedot olisi esitettävä tiettyjen elintarvikkeisiin liittyvien terveysväitteiden hyväksymisestä ja hyväksymisen epäämisestä annettujen asetusten hyväksyttyjä väitteitä käsittelevässä liitteessä, ja niissä olisi ilmoitettava tapauksesta riippuen väitteen tarkistettu sanamuoto, väitteen käytön erityisedellytykset ja tarvittaessa asianomaisen elintarvikkeen nauttimisen edellytykset tai rajoitukset ja/tai lisämaininta tai varoitus asetuksessa (EY) N:o 1924/2006 vahvistettujen sääntöjen ja elintarviketurvallisuusviranomaisen antamien lausuntojen mukaisesti.
            
         
               (2)
            
            
               Elintarviketurvallisuusviranomaisen annettua lausunnot kasvistanoleista ja kasvisteroleista ja veren LDL-kolesterolin alentamisesta/vähentämisestä (kysymys EFSA-Q-2008-085 ja kysymys EFSA-Q-2008-118) (2) komission asetuksessa (EY) N:o 983/2009 (3) hyväksyttiin terveysväitteet, joiden mukaan kasvisterolien/kasvistanoliesterien ”on osoitettu alentavan/vähentävän veren kolesterolitasoa. Korkea kolesteroliarvo on sepelvaltimotaudin riskitekijä””ja liitti siihen sen käyttöä koskevan erityisedellytyksen””Kuluttajalle ilmoitetaan, että edullinen vaikutus saavutetaan nauttimalla päivittäin vähintään 2 g kasvisteroleja/kasvistanoleja”.
            
         
               (3)
            
            
               Asetuksen (EY) N:o 1924/2006 mukaisen terveysväitteiden hyväksymismenettelyn yhteydessä elintarvikeketjua ja eläinten terveyttä käsittelevä pysyvä komitea totesi 20 päivänä helmikuuta 2009 pitämässään kokouksessa, että elintarviketurvallisuusviranomaiselta on saatava tieteellinen lausunto määrällisen vaikutuksen ilmoittamisesta terveysväitteissä sen varmistamiseksi, että tällaiset terveysväitteet hyväksytään sellaisessa muodossa, etteivät ne johda kuluttajaa harhaan, ja että käyttöedellytykset vahvistetaan yhtenäisesti. Komissio esitti tämän vuoksi lausuntopyynnön elintarviketurvallisuusviranomaiselle kyseisen asetuksen 19 artiklan 2 kohdan mukaisesti.
            
         
               (4)
            
            
               Komissio ja jäsenvaltiot saivat 3 päivänä elokuuta 2009 elintarviketurvallisuusviranomaisen tieteellisen lausunnon (kysymykset EFSA-Q-2009-00530 ja EFSA-Q-2009-00718) (4), jossa todettiin, että nauttimalla päivittäin 1,5–2,4 g rasvalevitteiden, maitotuotteiden, majoneesin ja salaatinkastikkeiden kaltaisiin elintarvikkeisiin lisättyjä kasvisteroleja/kasvistanoleja voidaan odottaa keskimäärin 7–10,5 prosentin vähentymistä ja että tällaisella vähentymisellä on biologista merkitystä. Elintarviketurvallisuusviranomainen ilmoitti lisäksi, että veren LDL-kolesterolia vähentävä vaikutus todetaan tavallisesti 2–3 viikon kuluessa ja sitä voidaan pitää yllä jatkuvalla kasvisterolien/kasvistanolien nauttimisella.
            
         
               (5)
            
            
               Ottaen näin ollen huomioon elintarviketurvallisuusviranomaisen tieteellisen lausunnon ja sen varmistamiseksi, että väitetyn vaikutuksen suuruusluokkaan viittaavat terveysväitteet hyväksytään sellaisessa muodossa, etteivät ne johda kuluttajaa harhaan, ja niiden käytön edellytykset vahvistetaan yhtenäisesti, on tarpeen muuttaa asetettuja käytön edellytyksiä niiden kahden hyväksytyn terveysväitteen osalta, jotka liittyvät kasvisterolien ja kasvistanoliesterien vaikutuksiin veren kolesterolin alentamisessa.
            
         
               (6)
            
            
               Elintarviketurvallisuusviranomaisen annettua lausunnon välttämättömistä rasvahapoista ja erityisesti α-linoleenihaposta (ALA) ja linoleiinihaposta (LA) ja lasten normaalista kasvusta ja kehityksestä (kysymys EFSA-Q-2008-079) (5) komissio hyväksyi asetuksessa (EY) N:o 983/2009 terveysväitteen ”Välttämättömiä rasvahappoja tarvitaan lasten normaaliin kasvuun ja kehitykseen””ja liitti siihen sen käyttöä koskevan erityisedellytyksen””Kuluttajalle ilmoitetaan, että edullinen vaikutus saavutetaan nauttimalla päivittäin linoleiinihappoa 1 % kokonaisenergiasta ja α-linoleenihappoa 0,2 % kokonaisenergiasta”.
            
         
               (7)
            
            
               Asetuksen (EY) N:o 1924/2006 mukaisen terveysväitteiden hyväksymismenettelyn yhteydessä elintarvikeketjua ja eläinten terveyttä käsittelevä pysyvä komitea totesi 20 päivänä helmikuuta 2009 pitämässään kokouksessa, että elintarviketurvallisuusviranomaista olisi kyseisen asetuksen 19 artiklan 2 kohdan mukaisesti pyydettävä antamaan yleinen lausunto viitearvoista rasvahappojen merkitsemistä varten, jotta voidaan tarkistaa kyseisen hyväksytyn terveysväitteen käytön edellytykset. Komissio ja jäsenvaltiot saivat 3 päivänä elokuuta 2009 elintarviketurvallisuusviranomaiselta tieteellisen lausunnon (kysymys EFSA-Q-2009-00548) (6), jossa todettiin, että monityydyttymättömälle n-3-sarjan rasvahapolle ALA ehdotettu merkintöihin sisällytettävä 2 g:n viitearvo vastaa väestölle yleensä suunnattuja saantisuosituksia Euroopan maissa. Lisäksi elintarviketurvallisuusviranomainen ehdotti monityydyttymättömälle n-6-sarjan rasvahapolle LA merkintöihin sisällytettäväksi saannin viitearvoksi 10 g.
            
         
               (8)
            
            
               Ottaen näin ollen huomioon elintarviketurvallisuusviranomaisen tieteellisen lausunnon ja asianmukaisten käytön edellytysten asettamiseksi rasvahappojen vaikutuksiin liittyville terveysväitteille, on tarpeen muuttaa asetettuja käytön edellytyksiä sen hyväksytyn terveysväitteen osalta, joka liittyy välttämättömien rasvahappojen vaikutukseen lasten normaaliin kasvuun ja kehitykseen.
            
         
               (9)
            
            
               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti ja neuvosto ole vastustaneet niitä,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 983/2009 liitteessä I oleva taulukko seuraavasti:
   
               1)
            
            
               Korvataan ensimmäisen kohdan viidennessä sarakkeessa (Väitteen käytön edellytykset) oleva teksti seuraavasti:
               ”Kuluttajalle ilmoitetaan, että edullinen vaikutus saavutetaan nauttimalla päivittäin 1,5–2,4 g kasvisteroleja. Viittaus vaikutuksen suuruusluokkaan voidaan tehdä vain seuraaviin ryhmiin kuuluvista elintarvikkeista: rasvalevitteet, maitotuotteet, majoneesi ja salaatinkastikkeet. Vaikutuksen suuruusluokkaan viitattaessa kuluttajalle on ilmoitettava koko vaihteluväli ’7–10 %’ sekä vaikutuksen saamiseksi tarvittavan käytön kesto ”2–3 viikkoa”.”
            
         
               2)
            
            
               Korvataan toisen kohdan viidennessä sarakkeessa (Väitteen käytön edellytykset) oleva teksti seuraavasti:
               ”Kuluttajalle ilmoitetaan, että edullinen vaikutus saavutetaan nauttimalla päivittäin 1,5–2,4 g kasvistanoleja. Viittaus vaikutuksen suuruusluokkaan voidaan tehdä vain seuraaviin ryhmiin kuuluvista elintarvikkeista: rasvalevitteet, maitotuotteet, majoneesi ja salaatinkastikkeet. Vaikutuksen suuruusluokkaan viitattaessa kuluttajalle on ilmoitettava koko vaihteluväli ’7–10 %’ sekä vaikutuksen saamiseksi tarvittavan käytön kesto ’2–3 viikkoa’.”
            
         
               3)
            
            
               Korvataan kolmannen kohdan viidennessä sarakkeessa (Väitteen käytön edellytykset) oleva teksti seuraavasti:
               ”Kuluttajalle ilmoitetaan, että edullinen vaikutus saavutetaan nauttimalla päivittäin 2 g α-linoleenihappoa (ALA) ja 10 g linoleiinihappoa (LA).”
            
         2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 3 päivänä toukokuuta 2010.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EUVL L 404, 30.12.2006, s. 9.
   
      (2)  The EFSA Journal, (2008) 781, s. 1–2 ja 825, s. 1–13.
   
      (3)  EUVL L 277, 22.10.2009, s. 3.
   
      (4)  The EFSA Journal (2009) 1175, s. 1–9.
   
      (5)  The EFSA Journal (2008) 783, s. 1–10.
   
      (6)  The EFSA Journal (2009) 1176, s. 1–11.